Clemens episcopus .... dilectis filiis magistro et fratribus ordinis Predicatorum, salutem .... Meritis vestre religionis [Fol. 39 v°] inducimur, ut petitionibus vestris in hiis, que ad consolationis et salutis augmentum proficiunt, favorabiliter annuamus. Exhibita si quidem nobis vestra petitio continebat, quod contingit in civitates et loca, in quibus degitis, ferri sententias strictissimi interdicti et quod non obstantibus aliquibus privelegiis seu indulgentiis quibuscum que religiosis ab apostolica sede concessis, nullum ibidem fiat officium publice vel privatim districtius inhiberi, propter quod vobis, qui divinis officiis assidue intendere cupitis, non modica prebetur desolationis occasio et devotionis fervor, qui vigere debet in vobis continue, subtractis divini sacramenti misteriis (sic), minoratur; super quo petivistis humiliter vobis salubri remedio provideri. Nos igitur, vestris supplicationibus inclinati, ut tempore talis interdicti in vestris dumtaxat domibus, exclusis omnibus, qui non sunt de ordine vestro, clausis januis et non pulsatis campanis, cotidie unam missam, legendo, in communi audire possitis seu quod quilibet sacerdos ejusdem ordinis cum duobus aut tribus tantum ministris, modo simili unam missam celebrare valeat, auctoritate presentium indulgemus, dummodo in eisdem interdicti sententiis, de ordine vestro et [de] hac indulgentia non fiat mentio specialis. Nulli ergo .... si quis autem .... Datum Viterbii, XIII kalendas [Fol. 40] januarii, anno primo.